זינוק של 3.5% נרשם היום (ג') במניית אלקטרה צריכה, לאחר שהחברה פירסמה את דו"חותיה הכספיים והציגה צמיחה הן בשורת ההכנסות והן בשורת הרווח. החברה, שנסחרת בבורסה לפי שווי של 1.66 מיליארד שקל לאחר שרכשה את פעילות גולן טלקום, הצליחה להציג גידול של 29% בשורת ההכנסות, שעלה ברבעון השלישי של 2017 ל-882 מיליון שקל לעומת 684 מיליון שקל ברבעון המקביל. מרבית העלייה מקורה מאיחוד דו"חותיה של חברת הסלולר.
גידול של 13% נרשם במגזר מוצרי הצריכה החשמליים, שגילגל מחזור מכירות של 501 מיליון שקל ותרם לשורת הרווח 35.6 מיליון שקל; מגזר קמעונאות החשמל הצליח להציג עלייה של 8% במחזור המכירות, שהסתכם ב-329 מיליון שקל - מגזר שתרם לשורת הרווח 16.4 מיליון שקל לעומת 9.2 מיליון שקל בלבד ברבעון המקביל; מגזר התקשורת הסלולרית, שבו פועלת החברה באמצעות גולן טלקום, תרם לשורת ההכנסות ברבעון השלישי 138 מיליון שקל ולשורת הרווח 29.4 מיליון שקל; מגזר הנדל"ן להשקעה הניב הכנסות של 2.8 מיליון שקל, שכולו תורגם לשורת הרווח.
הגידול בהכנסות על בסיס פרופורמה המנטרלות את השינוי המבני הנו 6.6% בלבד. כמו כן, ניתן לראות כי שיעור הרווח הגולמי על בסיס דו"חות הפרופורמה דווקא הציג ירידה של 0.7% מ-25.9% מהמחזור ברבעון הנוכחי לעומת 26.6% ברבעון המקביל ב-2016. ללא הנטרול המבני, שיעור הרווח הגולמי הסתכם ב-26% מהמחזור לעומת 25% בתקופה המקבילה ברבעון השלישי של 2016.
הרווח התפעולי של אלקטרה צריכה זינק הרבעון ב-71% ל-72 מיליון שקל. ועל בסיס דו"חות הפרופורמה הוא הציג עליה של 20%. הרווח הנקי על בסיס דו"חות הפרופורמה גדל ב-2 מיליון שקל בלבד והסתכם ב-42 מיליון שקל - לעומת 10 מיליון שקל עלייה, שהוצגה על בסיס הדו"חות החשבונאיים.
זאב קלימי, מנכ"ל אלקטרה צריכה, אמר: "אנו שמחים לסכם רבעון נוסף של צמיחה בכל הפרמטרים התפעוליים של אלקטרה צריכה. במהלך הרבעון, נמשכה מגמת השיפור ברווחיות של הפעילות הקמעונאית של החברה, וזאת בזכות המשך התחזקות המותג מחסני חשמל. אנו רואים הישג משמעותי בהשגת הצמיחה בהיקפי ההכנסות ושיעורי הרווחיות של מחסני חשמל ושקם אלקטריק ועלינו לשמר אותו. לצד זאת, אנו ממשיכים בצעדים להטמעתה של גולן טלקום בתוך הקבוצה, וממשיכים לפעול להמשך הרחבת הפעילות בתחום מיזוג האוויר בישראל ובחו"ל".